和貢甫瓜步詩
作者：劉敞
朝代：宋

paragraphs: 江介多悲風，川廣不可越。
畏塗非吾土，游子愴明發。
羣山起楚蜀，衆水會溟渤。
地險自適然，天衷豈端設。
憑陵三國際，偃蹇五胡末。
非無英雄姿，于此智勇竭。
疑城尚虎踞，虜馬餘飲窟。
人謀雖工拙，神物有予奪。
請陳真人朔，頗事丹浦伐。
風雲埽氛埃，雷雨救焚暍。
禹功東漸海，漢使南誚越。
太平自茲始，盛德信貽厥。